**Tisztelt Polgármester Úr!**

**Tisztelt Dékán Úr!**

**Tisztelt Oktatók, dolgozók, családtagok, hallgatótársak és minden kedves jelenlévő!**

Az én feladatom, hogy a nevetekben elköszönjek a várostól, az intézettől és mindenki másoktól. Talán már megszoktátok tőlem, hogy rímekben beszélek, hát most nem így teszek. Mert akkor a rímekre figyelek és a sorok között elveszek. Elveszett voltam, mikor átléptem 4 éve a küszöböt, nem hittem volna, hogy most itt fogok állni és azt mondom: Köszönöm. Mert hálával tartozom az elmúlt éveknek, emlékszem az első baráti kézfogásra, mikor azt mondták: lépjek be. Egy ismeretlen helyre, egy ismeretlen közegbe, csupa fura ruhás ember, de láss csodát, mindenki közvetlen. Lehet nem emlékszem mindenre, de amire igen, az marad itt bennem. Az első balekhét, a pityókás estek, győztesek lettünk, úgy is, hogy minden szerda westes. Nem tudtuk még milyen a felnőtté válás, de az biztos, hogy kell hozzá a deriválás. Mikor már a sokadig vizsgán voltunk túl, rájöttünk addigra, egy egy vizsga kis lépés az emberiségnek, de hosszúlépés nekünk csak 70ft a Vadiba. Egyszer azt mondtam:
Ez itt Fehérvár, Te rád vár, nem nézel fel, mer a lábad visz.
És gondoljunk bele, melyikőtök tudná megmondani hányas számú házak mellett megyünk el az iskola fele, vagy ki nézett csak egyszer is az ovira, mikor túloldalt ott a leány palota.
Ha esett, ha köd volt, lehettél másnapos vagy illuminált, a lábad a suliból mindig hazatalált.

Büszke vagyok a városra, melyben az más, hogy itt nem csak a telefon, de még a főtér is almás.
Nem mondom, hogy ismerem az összes sarkot, de a kocsmát meg tudom mutatni annak ,aki kéri, tudom hol olcsó a kebab és merre indul útnak minden reggel Kati néni.
 Tavaly polgármester úr azt mondta, hogy jövőre ugyanúgy ugyanitt. Eltelt egy év, és én itt állok, és ti is. Úgyhogy Polgármester úr, csak annyit mondanék, köszönjük. Köszönjük a támogatást, amit értünk és a kollégiumért tett, és hogy hitt bennünk, hitt a karban, hitt a Geoban. Igyekszünk meghálálni ezt a bizalmat.

Most hozzátok szólnék kedves Végzős Hallgatótársaim.

 „ Az itt jelenlévőknek a felét sem ismerem fele olyan jól, mint szeretném, és a fele részüket se szeretem fele annyira, mint ahogy megérdemelnék. ”

Ezt Bilbó mondta a Gyűrűk urában, majd felhúzta a gyűrűt és eltűnt. Habár az én kezemen is itt a Geós gyűrű, mely egyetlen, mégsem tűnök el. És ezt kérem tőletek is. Ne felejtsétek, honnan jöttetek. Ne feledjétek, hogy hányszor adott utolsó utáni esélyt Csabina, és ha láttok egy hiúzt, gondoljatok Gombás Katira. Vagy mikor zh közben előkerültek a puskák, Engler megmutatta, nem a nyúl viszi a puskát. A tanár is csak ember, pedig nem is hinnéd, amikor Tatyó bevési indexbe a kettest, az a Tatyó hímzés. Mikor majd nyugdíjas hétköznapjaitokat töltitek a reverendán, unokáitok az öletekbe, felnéztek a csillagokra, gondoljatok arra, az egyik talán műhold.

Még vár ránk egy nagy próbatétel, egy utolsó megmérettetés. De nagyon remélem, hogy mikor már mind megmérettünk, és túl vagyunk mindenen, bejön Baboss Tanár úr és elmondja az összes disznó viccet végre, amit elkezdett.

Kívánom nektek, hasonló sikerekben és élményekben gazdag években legyen részetek a munkahelyeken is, az életben. Találjátok meg a számításotokat, párotokat, a boldog élet titkát.

És végül pár mondat azoknak a hallgatóknak, akik elkísértek minket erre az útra, de még vár rájuk egy göröngyös, akadályokkal és megannyi csodákkal teli út itt a Geo ösvényén.

Kedves Diáktársaim. Mi elmegyünk, és ti kerültök a helyünkre. Nektek kell majd példát mutatni, elől állni a sorban, és őrizni a hagyományokat. Mondják, az egyetemi évek a legszebb éveitek, és igazuk van. Most legyetek bolondok, komolyak, merészek és bölcsek. Próbáljatok ki és tapasztaljatok meg minél több dolgot és ezt tegyétek úgy, hogy azt mondhassák rátok, mikor elmentek: Igen, ők voltak valakik, ők letettek valamit az asztalra. Öröm rátok nézni, örülök, hogy ha el is hagyom az egyetemet, tudom, az utánpótlás megérkezett és mindazokat mit mi elkezdtünk, folytattunk, ti továbbviszitek.

Mi most búcsúzunk, de nem végleg. Ahogy a selmeci diáknótában is szerepel:

„Visszatérünk egyszer, százszor, visszajövünk, ha tudunk...”

Vivat Academia!

Vivant professores!

Vivát Székesfehérvár!

Vivát GEO!

Jó szerencsét!